**Lyžiarsky výcvik**

Náš lyžiarsky výcvik sa začal v pondelok 1.2. a trval do piatka 5.2.2016. boli sme ubytovaní v hoteli Travertín vo Vyšných Ružbachoch.

Hneď keď sme prišli do Ružbách, išli sme sa ubytovať do hotela. Všetci sme boli na jednom poschodí, takže sme od seba nemali ďaleko. Vybalili sme sa, obliekli a išli sme sa na svah. Tam nás pani učiteľky rozdelili do skupín. Jedni boli začiatočníci a druhí pokročilí, teda tí, ktorí už vedia lyžovať. Prvé dni sme sa učili prívrat (pluh), oblúky z prívratu, šliapali sme do kopca kolmo na svah alebo „stromčekom“. Do hotela sme sa vracali okolo pol jednej, išli sme sa prezliecť z mokrých vecí a utekali sa naobedovať. Po obede sme sa obliekli do suchým lyžiarskych vecí a opäť sa vybrali na svah učiť lyžovať. Po večeri nás čakal stále nejaký program, takže sme sa vôbec nenudili. Pani učiteľky nám usporiadali karneval, kde bola napr. Červená čiapočka, Asterix a Obelix, Šmolkovia, panda, pani Zima, kocúr a iní. Tiež sme mali súťaž v skladaní lodiek z papiera, s ktorými sme sa neskôr ohadzovali. Dvakrát v týždni sme boli tiež v bazéne, kde som si to osobne užila. Naši spolužiaci nás tam otápali, hádzali sme si loptu cez celý bazén, skákali saltá do vody. Večierku sme mali o desiatej večer. Raz sa nám ju podarilo porušiť a neminul nás trest – šliapanie do polovice najstrmšieho kopca. Predposledný večer bol voľnejší a pani učiteľky nám dovolili ísť na vyprosenú pizzu. Nakoniec sme zistili, že o ôsmej večer ju nikde nerobia. Tak sme skončili v reštaurácii neďaleko nášho hotela a dali sme si všetci hranolky. Večierku sem mali predĺženú o pol hodinky, keďže sme sa museli pobaliť. Posledný deň nám utiekol veľmi rýchlo. Zdalo sa to, ako keby sme boli lyžovať len tri hodiny a nie celý deň. Počasie nám prialo, aj preto to bol vydarený týždeň, stvorený na lyžiarsky výcvik. Mala a ešte stále mám obrovskú radosť z toho, že som sa tohto lyžiarskeho výcviku zúčastnila. Musím povedať, že to stálo za to.

Autorka: Radoslava Tabáková, 9.A